Álraszta bankrablót keres a rendőrség
Már négyszer csapott le a loncsos parókát viselő bűnözőzseni.
Rosszmájú és -humorú amerikai kommentelők szerint nem mást, mint Whoopi Goldberget keresi a rendőrség, a borzasztó minőségű biztonsági kamera felvételek, amik a raszta parókát viselő, rendkívül sikeres rablóról készültek, akár a művésznőt is ábrázolhatnák.

Összekapcsolt két augusztusi és két múlt heti floridai rablást a rendőrség. Mind a néggyel ugyanazt, a feltehetően parókát viselő embert gyanúsítják.        A forgatókönyv legalábbis ugyan az: a raszta belép bankba, majd a pénztárosnak egy cetlit nyújt át, amin az áll, hogy pénzt követel – írja a The Ledger.

Akárcsak a Woody Allen által megformált Virgil nevű szerencsétlen karakter a „Fogd a pénzt és fuss!” című filmben, csak sokkal sikeresebben.

A rendőrség annyit tud az elkövetőről, a szemtanúk beszámoló alapján, hogy kb. 180 centi magas, sötétbőrű, amikor nem visel parókát kopasz, és egy elsötétített üvegű fekete terepjárót használ. A rabló lekapcsolásához a lakosság segítségét kérik.
Közélet